정조 9년
乙巳六月二十八日卯時。上御誠正閣。備局稟事堂上入侍時。行都承旨金尙集。左副承旨李亨元。假注書朴蓍壽。記事官吳錫齡承膺祚。稟事堂上趙㻐鄭昌聖徐有隣金履素鄭民始金思穆。以次進伏訖。上命藥院啓辭批旨。已知道書下。命入侍。賤臣承命出。與都提調徐命善。副提調李秉模偕入進前。命善進前曰。東風乖常。聖體。若何。上曰。一樣矣。命善曰。王大妃殿氣候。何如。上曰。一樣矣。命善曰。惠慶宮昨日有藥飮煎入之命矣。今則如何。上曰。一時調理之劑矣。命善曰。中宮殿氣候。何如。上曰。一樣矣。命善曰。世子宮氣候。何如。上曰。善過矣。命善曰。三夏連爲萬安。伏喜萬萬矣。命善曰。今日六和湯煎入乎。上曰。置之。命善曰。醫官待令入診。如何。上曰。亦爲置之。上命稟事堂上進前。趙㻐進伏曰。瓦署弊瘼事。頃伏承釐正之敎。詳究事情。則許多弊端。專由於瓦署貢人受價之後。只納燔瓦之木。而燔造進排等事。惟使疲殘員役擧行。故奸弊層生。以致遺在虛錄。別貿添給。無限痼弊。而瓦品之薄劣。亦由於此。依各司貢物之例。使貢人擔當進排。則諸般弊端。可以釐革。以此意往復於該署提調。今方成出節目。此後如或不遵節目。復有作奸之弊。則貢人移法司重勘。該署官員草記論罪。以爲永久遵行之地。何如。上曰。依爲之。出擧條㻐曰。頃日草記批旨中。更思好樣道理。使之仰稟命下。而三條所奏。皆有可據之方。別無從他好箇道理。依近年例。貸用於惠廳。何如。上曰。惠堂之意。何如。有隣曰。目今經費之竭。別無他方便道理。而年年許貸。以此爲弊。實無變通之事矣。上曰。當初主管之人。不善擧行。以致如此。誠可歎也。㻐曰。本曹之近來酬用。比之初頭。不啻倍蓰。而積漸之弊。層生而疊出。以此觀之。難以支吾。而以臣才猷。實無一分堪承之望。雖勝於臣十倍者。恐無善策矣。且近來貢人之弊。不一其端。逐日呼訴。誠爲可悶。而蓋貢價上下。不能每朔出給。故元無遺在之餘儲。以致稱冤之紛紜矣。上曰。此後事。都在於卿。卿須益加勉力也。蓋近來戶堂。不爲看作自已事。認爲五日京兆。不欲擔當。但拘顔私。不計遠慮。致有此弊。卿則勿效此習。某條作一事業。而隨處釐正之地。可也。上命有司堂上進前。有隣民始進伏。上曰。雖十餘年前。戶堂弊瘼。稍勝於近日。而近日則漸漸如此。不知終末至於何境也。卿等亦爲思其好道理。以爲釐正。可也。有隣曰。臣曾聞戶曹庫留之銀。爲四萬餘兩云矣。臣待罪戶曹時。不過爲四百餘兩。而近日則亦不能留庫。皆散於市廛云。以此推之。戶曹事誠亡涯矣。上曰。大抵節用之道。近則反是。國用專不大段。而自然散盡。此亦釐正之一端事。而戶判則足以爲此耳。民始曰。節用一款。勢不得行之矣。自丙申以後。連有飭敎。而終始如此。則今來釐正。似不得行矣。且雖欲行之。必爲損下益上。以方邑民稅言之。上來時則其所見果爲矜惻。而上京後則竟歸於空費。雖欲節用。豈可得乎。有隣曰。節用入於愛民之上者。其意有在矣。㻐曰。貢物朔價留儲。今不過九百數。以此雖欲節用。而便同鳥足血。頃日雖以萬石仰奏。而果有不足之歎矣。非不知優數仰請。終涉惶悚。未果奏達。而目今所見。雖有六七萬數。不甚大段矣。上曰。卿其仰體予意。必爲釐正其爲弊。使之事業。可也。卿之頃日草記中三條事。似有難爲之端。故有更思好道理之言矣。㻐曰。大抵此事。比前大異。頃日三條中。皆有所據。亦因近來之物價。大異於前故耳。㻐曰。闕內修改處。物力今方經紀。而木物之求得。尤爲極難。聞長山串材木。自惠廳曾有所置者。而自上軫念輸運之民弊。勿令取用。故尙此置之浦邊云。有用之材。棄置朽傷。誠爲可惜。今若下送計士。給貰輸運。則可無貽弊之端。而有補於國役。敢此仰達矣。上曰。依爲之。卿之所奏旣如此。下去計士。如有違越飭禁。使用農民之弊。令道伯隨現狀聞。不飭之地方官。亦難免重勘。以此意。自本曹。先爲行會該道監司及水使處。可也。出擧條㻐曰。向日亦以此事仰達矣。惠廳作米二萬石。自本曹貸用。何如。上曰。此則後日更奏也。上曰。見今戶曹弊瘼如此。果難支吾。且以六曹言之。皆如此。而但吏判則予謂之不難矣。見其政事。則但以靑黃黑白。爲之互對。不見其人之何如。此豈銓格乎。至於通請事。一任其郞官之所欲爲。判堂則便同方外客。只視其望筒。而不能敢贊一辭。其爲判堂者。有何難哉。雖使彼兼春秋輩爲之。亦不難矣。以今番都政見之。吏判觀其郞官之擧措。只請拿處。柔弱甚矣。銓格之乖當。已無可言。蓋今銓曹事。一言蔽之曰無實矣。命善曰。乍違格式矣。有隣曰。魚鹽船稅之新加舊頉。雖自本廳句管。而其加其頉。一付之道臣守令。著之事目者。蓋以近民之官。詳知事實。勝於本廳之遠難料度故也。立法之初。道臣守令。着意擧行。頉舊加新。得失相當。民無稱冤。摠不至減。挽近以來。法禁懈弛。十數萬稅額。逐年減縮。僅爲八九萬兩內外。本廳仰體恤民之聖意。以此執摠。不責加數。而海民難支之弊。猶且紛然。此專由於道臣守令。越視奏瘠。了不關念之致。而至於今年。則殆有甚焉。湖南湖西關東浦民之遠訴京廳者。不啻夥然。觀其粘連營本官所訴。則或以非營邑所可許頉爲題。或以往呈均廳爲題。有若不相管涉者然。非但有違於事目。分憂察眉之義。恐不當如是。海稅加減。本無一定之所。東豐西歉。左陳右起。臣於待罪湖南時。査得新加。不減近摠。而獲頉古群山蝟島等地許多陳稅者。亦足爲可驗之一端。自今以後。毋論魚鹽船稅。當頉處。道臣守令。不留時月。詳査卽頉。仍又搜得新加。以充其代。而一邑之摠若不足。則又求之他各邑鎭。以一道之摠爲準。此得彼失。將此補彼。使海民無白徵之冤。本廳無減稅之患。而若有諉之京廳。使浦民裹足遠訴之事。道臣守令隨現論勘之意。出擧條嚴飭湖南湖西關東三道道臣。外此諸道。亦以先事之戒。一體知委。何如。上曰。均廳事目。雖曰至嚴。此與干預於徵稅等事。大有異焉。則爲牧民之官。立視其海戶之顚連。不念矯捄之方可乎。疊徵與白徵處。一一査頉。若此則均廳經用。亦不可不念。依卿所奏。嚴飭道伯。加現摠數。使之必準査頉。修報。可也。出擧條尙集曰。均廳設置時。當初所見果何如。而至於漁鹽船稅。下民之稱弊。不一其端。大抵船稅一人所納稅錢。爲數三十緡。至於貧氓之無地措手。有難辦備。當納稅之時。如逢亂離。情狀可矜。莫此爲甚。朝家若軫念蕩除。則少有益於公私。而且近年以來。魚物之比前倍艱。實由於此人。不修其船隻。不欲爲事。故若是之轉爲成弊矣。上曰。此則果然。而若始此減給。則各宮房諸道。必皆有所言。其終末何以堪當乎。尙集曰。海倅之轉成弊邑。亦皆由此。然雖善治者。亦難免中下之第。人不欲赴任。民不肯爲業。轉成痼弊。未知終末之如何矣。上曰。卿言果然矣。履素曰。永禧殿修改擇日。有今月念間推擇事命下。而今二十七八日前。無可合日字。何以爲之乎。上曰。看此雨意終未快霽。以來月更爲推擇。好矣。履素曰。元陵陵軍位田換給事。各營門隣近所在田畓。纔已踏驗以來。而結數初不相當。無以準數。而附近處可以耕作者至少。勢將以就其中限四五十里以內田畓及倂與追査廣州所在畓結合畓爲十八結九十八卜二束。田爲十六結八十五卜九束。田畓都數通計爲三十五結八十四卜一束矣。田以每日耕打量爲五斗落許。則每一人田畓竝受之數。合一石二斗落。以彼無土五十結免稅。得此有土換劃。旣甚不些。且敬陵昌陵位田。最優於他處。而尙不過此數。則亦不足爲可據之例。依此分排之數。令本道分付地方官與本陵官。眼同均分劃給之地。何如。上曰。依爲之。履素曰。位田事。今旣稟定。前劃西原木川免稅五十結。各該衙門許代給。使之各自推去之地。何如。上曰。依爲之。出擧條民始曰。寧遠素稱雄邑。而年事屢經歉荒。守宰不得其人。民戶流散。穀簿耗縮。昔之七千戶。今僅二千戶。而自乙未至癸卯。舊還未捧爲三萬四千餘石。每當捧還之際。受食者已爲離去。族徵不足。至於洞徵里徵。一境騷擾。所捧無幾。而徒致流散。將至於無民而後已。許多國穀之遽請蕩減。極涉重難。而本郡事勢。則萬無捧穀之望。反致失民之弊。且二千戶中。除其鄕將吏奴之戶。則應役者不過千戶。而各項軍保爲二千四百餘名。每人疊役。猶患不足。逃者相續。留者益苦。已去者旣無招徠之望。餘存者擧懷荷擔之意。本郡處在兩道交界。山谷僻奧。道路闊遠。乃是要害之地。若不及今大加變通。則終必至於革癈。一邑之興癈。所關亦甚不細。臣意則辛丑癸卯舊還。係是近年條。此則置之。自乙未至己亥舊還。一竝蕩減。軍保則流來元定之額。雖不可輕議。而自宣川移來十五名。泰川移來二十名。還送該邑。至於兵營會錄軍官二百名。乃是雄邑時充定者。而今旣殘弊。戶減數倍。且有江西等邑減罷之已例。此則自監營商量軍丁稍裕處。略略分排移送。則在他邑不至大害。在本邑實爲大惠。祛此兩弊之後。另飭該邑守令。使之曉諭朝家曠蕩之德意。着意安集。則隣境逃避之類。必將漸次還集。庶有成邑之望。故敢此仰達矣。上曰。卿之所奏。甚合矯捄之政。依此分付道伯。使卽擧行後形止狀聞。大抵邑倅不擇。邑弊難祛。來頭擇送之方。後日登對時稟處。可也。出擧條上曰。郭山亦然。何以則好耶。民始曰。若堂上窠定式。則乍勝於前矣。上曰。兵判若承牌。則入侍。可也。膺祚承命還奏曰牌不進云矣。上曰。更爲牌招。催促入來。可也。思穆進伏。上曰。今此新命。特因念舊之意。予之待卿。每異於他人者。蓋以先大王五十年敦睦之聖意。切欲仰體而然。且聖后之平日欲保本宅之至意。其何敢負。而先卿旣拜是職。則今日拜卿。予意有在。且予於卿。視如家內。義同休慼。卿亦體予此意。凡於世事。不必干涉。且於名塗。亦必斂避。而若係職事。則隨處恪謹。無負此意也。雖以今番兩次褒貶觀之。殊異於予意。此後則此等事。必思予言而改之。無復如前之爲也。今此諭卿之意。非但獨爲卿一身。特爲體聖后之至意。必使卿家爲保全之計也。思穆曰。聖敎至此。惶感不已。無所仰達矣。上曰。益加勉力。可也。思穆曰。御史書啓中。有二條稟處事。而後日入對。當詳探仰稟矣。上曰。摠廳自來多弊。卿今當此多端弊瘼。以至釐正。可也。上謂命善曰。卿之居摠使爲幾月乎。命善曰。四朔矣。上曰。守摠使本無兵符。凡於發兵之際。以令箭擧行云。此甚疎忽。此後則出兵符以發兵。未知。何如。此亦後日收議後稟處。好矣。昌聖曰。宮園儀今已出草。而祝式旣曰某年某日。則維字下年號。亦不必預書。只註年號二字。以爲臨時書塡。如家禮規式。似好矣。上曰。依爲之。出擧條昌聖曰。宮園儀。當以活字更刊。而姑待乙覽還下後。擇日始役矣。監印堂郞。何以爲之乎。上曰。卿以通編監印。旣在芸閣。此冊亦爲監印郞廳。則以宮司吳翼煥爲之。可也。昌聖曰。內入件數。以幾件爲之乎。上曰。以白綿紙二十件白紙二十件印出。各十件式進上。各十件式頒賜。可也。出擧條昌聖曰。監印堂郞職銜。亦依寶鑑例載錄。如何。上曰。好矣。上曰。京內若置紙所。則果甚便好。戶判與摠使。相議爲之。可也。㻐曰。謹當詳知其便。後日登對仰奏矣。命善曰。楮木莫不如南邑矣。上曰。若設置。則此一節當分定于各邑矣。㻐曰。白綿紙事。適有言端。敢此仰達矣。白綿紙之浮取。惟在於春秋兩節。若過此時。則雖給重價。實無求得之道。卽今庫儲及當捧未滿恒留之定數。如或有不時需用之事。則將不免窘急生事之患。不可不趁此時給價措備矣。上曰。彼國事。不可不預先留意。特爲給價。可也。宣惠廳堂上徐有隣曰。恒留數爻。雖有定式。目今經費。有難如式上下。且庫中所儲。秋後當捧。恰滿萬卷。陳謝方物。亦旣永除。雖有節使所封。似不至於匱乏。參酌措備。則足可支用矣。㻐曰。六千卷今雖盡爲措備。僅滿恒留之數。而正至方物。當自恒留中取用。六千卷之數。恐不可減矣。上曰。然則依卿所奏。爲之。可也。有隣曰。今若必給六千卷之價。以準恒留之數。則此後恰滿恒留之時。一依頃年鄭判府事所奏。元貢價勿爲上下之意。更爲定式。則惠廳亦不持難矣。㻐曰。此則在本曹無實效。在貢人非所願。且係不時緊用之需。宜有闊狹之道矣。上曰。依爲之。一依定式施行。可也。出擧條上謂昌聖曰。見今刊印數爲幾張乎。昌聖曰。今不過數三張耳。昌聖曰。日昨大典通編外方刊印後進上件。以兩南承批。湖西則置之乎。上曰。兩南以三南改付標。關東只二件印上。可也。出擧條命善曰。臣以司饔院事。有所仰達者矣。仍奏曰。本院副提調安恩君𤈻。聞有身病。勢難行公。今姑許遞。何如。上曰。依爲之。出擧條上曰。禮判進前。履素進伏。上曰。李復初事。何以爲之耶。履素曰。今則已移送秋曹。臣曹則別無更爲干涉。而蓋其情節。旣布於中外。無人不知。大抵士族婦女。一出閨門之後。豈可爲抗顔更入其家者乎。且其主家。必欲異離爲定。臣之賤識亦然矣。以其閔哥之供辭言之。亦難免當律矣。上曰。今見監營狀啓。則謂以上京。自秋曹推尋。則謂以下鄕。以至中間相失。國綱所在。誠爲慨然矣。履素曰。然矣。上曰。今則勢將還送于李復初家耳。履素曰。朝家軫念之意。臣實欽仰。而其在正風化之道。宜有用律之擧。士夫家女。至於賣身他家之境。勢不容恕矣。上謂尙集曰。領府事病勢。今則漸勝前日云耶。尙集曰。比前稍勝云矣。命退。諸臣以次退出。